Жалба, подадена на 20 януари 2023 г. — Република Гърция/Европейска комисия
(Дело T-18/23)
Език на производството: гръцки
Страни
Жалбоподател: Република Гърция (представители: E. Leftheriotou, A.-E. Vasilopoulou и O. Pastellas)
Ответник: Европейска комисия
Искания
Жалбоподателят моли Общия съд:
да отмени изцяло решението за изпълнение на Комисията от 15 ноември 2022 г., C(2022) 8047 final относно финансовото управление на финансовите разходи от Европейския фонд за ориентиране и гарантиране на земеделието – секция „ориентиране“ (ЕФОГЗ-О) по отношение на някои случаи на нередности, установени в Гърция,
при условията на евентуалност, да отмени обжалваното решение до размера, съответстващ на частта от възстановената сума, отменена от националната юрисдикция по дело 2014/10019, т.е. да се намали подлежащият на възстановяване на размер по това дело от 145 854,46 евро на 48 619,63 евро, и
да се осъди ответникът да заплати съдебните разноски, направени от Република Гърция.
Основания и основни доводи
Жалбоподателят изтъква две основания в подкрепа на жалбата.
Първо основание: липса на правно основание за приемането на обжалваното решение в частта относно определянето на спорната сума, тъй като Регламент (ЕО) № 1681/19941 е отменен и вече не се прилага към случаите, попадащи в обхвата на програмния период 1994—1999 г., а Регламент (ЕС) № 1306/20132 се прилага само към случаите на нередност в областта на Европейския фонд за гарантиране на земеделието (ЕФГЗ) и на Европейски земеделски фонд за развитие на селските райони (ЕЗФРСР).
Второ основание: грешка във фактическата преценка на Комисията, като е приела, че гръцките органи не са положили дължимата грижа при управлението на случай 2014/10019. Освен това Република Гърция изтъква, че възлагането на сумата от 145 854,46 евро е непропорционално.
____________
1     Регламент (ЕО) № 1681/94 на Комисията от 11 юли 1994 година относно нередностите и събирането на неправомерно платени суми в рамките на финансирането на структурните политики, както и организирането на информационна система в тази област (ОВ L 178, 1994 г., стр. 43; Специално издание на български език, 2007 г., глава 14, том 1, стр. 9).
1     Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 2013 г., стр. 549).